मंदसौर | ग्रामीण डाक सेवकों की अनिश्चितकालीन हड़ताल चौथे दिन जारी रही। राष्ट्रव्यापी हड़ताल में ग्रामीण डाक सेवक कर्मचारियों ने नारेबाजी कर 7वां वेतनमान लागू करने की मांग की। मुख्य डाकघर मंदसौर के सामने ग्रामीण डाक कर्मचारी प्रतिदिन प्रदर्शन कर रहे हैं। भारतीय ग्रामीण डाक कर्मचारी संघ के प्रांतीय सचिव गणपतलाल शर्मा ने बताया ग्रामीण डाक कर्मचारी वो है जो देश के कोने-कोने में बड़े व छोटे गांव में डाक बांटते हैं। परंतु इन्हें कमलेश चंद्रा कमेटी की रिपोर्ट के तहत 7वां वेतनमान अभी तक नहीं दिया जबकि विभाग के अन्य कर्मचारियों को एक वर्ष पहले 7वां वेतनमान दे चुके हैं। लंबित वेतनमान देने की मांग को लेकर ग्रामीण डाक सेवक कर्मचारी संघ की राष्ट्रीय इकाई में अनिश्चितकालीन हड़ताल का आह्वान किया जिसके तहत चौथे दिन हड़ताल जारी रही। प्रांतीय संगठन मंत्री नरोत्तम उपाध्याय, कमलाशंकर जोशी, विष्णुलाल कटारा, संदीप मुनिया, अजीज मंसूरी, मुकेश भावसार सहित जिले भर के ग्रामीण डाक सेवकों ने भाग लिया।